“Campeones”, una gran història que va nàixer de la mà d’ADERES Burjassot, arriba a la pantalla del Tívoli
2025-07-24

En aquests dies, els xics i les famílies que componen l‘Associació Esportiva, Rehabilitadora i Social (ADERES) de Burjassot estan desbordats. És tal l’èxit de “Campeones”, la pel·lícula basada en les seues vivències i en els seus èxits esportius que els components d’ADERES estan plens de felicitat i de grans sentiments gràcies a Javier Fesser, director del film, i a tots els protagonistes del mateix.

Protagonistes entre els quals, al final de la pel·lícula, també es troba un component de l’equip de bàsquet d’ADERES que es va alçar amb els 12 títols de Campions d’Espanya de Bàsquet de la FEDDI, Ramón Torres, alma mater de l’equip durant molts anys. La pel·lícula està inspirada, durant el seu desenvolupament, en l’equip de bàsquet d’ADERES Burjassot quan va guanyar el seu desè Campionat d’Espanya.

La pel·lícula, que es projectarà en el Tívoli del 20 al 22 d’abril, mostra tal qual és la realitat dels esportistes de l’ADERES; esportistes amb diversitat funcional, que no els impedeix, en cap moment, donar el millor de si en cadascuna de les competicions en les quals participen. Per a ells, en paraules del seu president, José Arturo Gisbert, “el bàsquet ho és tot” i la pel·lícula els ha mostrat “tal i com són, normalitzant la seua diversitat funcional“.

Des de l’Ajuntament de Burjassot, a través de la regidoria d’Esports, dirigida per Manuel Pérez Menero, el suport ha sigut total al club burjassoter des dels seus inicis, quan començaven a competir. En més d’una ocasió el propi regidor s’ha desplaçat al costat de l’equip per a donar-li ànims i estar amb ells tant en les victòries com en les derrotes. I és que l’equip ha lluitat i ha mostrat la seua capacitat de superació en cadascuna de les competicions.

Perquè tot Burjassot puga gaudir d’aquesta gran pel·lícula, que es troba en el número 1 de les més vistes des de la seua estrena, el Centre Cultural Tívoli ha programat la seua projecció per al cap de setmana del 20 al 22 d’abril, en les sessions del divendres i el dissabte a les 22:30 hores i del diumenge a les 19:30 hores.